"Rezultatele financiare consolidate neauditate ale tbi bank pentru 2023 arată un profit net de 42,4 milioane de euro – cu 16% mai mare decât profitul de 35,5 milioane de euro obţinut în 2022. În această perioadă, tbi a încheiat parteneriate cu noi parteneri comerciali, inclusiv noi verticale, iar acum este prezentă în peste 20.000 de locaţii ale comercianţilor parteneri pe principalele sale pieţe de operare", anunţă banca.
În 2023, tbi bank a gestionat 2,5 milioane de cereri de finanţare în România, Bulgaria şi Grecia, de două ori mai multe decât în 2022. În 2023, banca a acordat aproape 750.000 de împrumuturi în valoare de aproape 1 miliard de euro – cu 33% mai mult faţă de 2022. Creşterea se datorează contribuţiei ambelor segmente – clienţii finali din toate cele trei pieţe de operare şi companiile mici şi mijlocii din România.
tbi raportează o creştere de aproape 40% a activelor totale la sfârşitul lunii decembrie 2023, ajungând la 1,48 miliarde de euro (de la 1,07 miliarde de euro la sfârşitul lunii decembrie 2022). Portofoliul de credite a atins un nivel de 1,04 miliarde de euro la sfârşitul lunii decembrie 2023 (cu o creştere de 34% faţă de sfârşitul anului 2022). 71% dintre cererile de finanţare au fost făcute prin canale digitale (faţă de 51% pentru 2022) şi, astfel, digitalizarea a contribuit puternic la rezultatele financiare record.
Venitul operaţional al tbi bank a crescut cu 32%, până la 203 milioane de euro, în principal datorită creşterii cu 27% a dobânzilor nete şi susţinută de creşterea cu 25% a veniturilor nete din taxe şi comisioane. Această evoluţie a permis profitului operaţional pentru 2023 să ajungă la 146 de milioane de euro.
De asemenea, portofoliul de depozite al tbi bank a ajuns la 1,12 miliarde de euro la sfârşitul lunii decembrie 2023, în creştere de 38% faţă de anul precedent. Principalul motor al creşterii a fost portofoliul de depozite la termen din retail, unde creşterea a fost şi mai mare, de 47% faţă de decembrie 2022.
Creşterea cheltuielilor generale ale băncii cu 20%, până la 96 de milioane de euro, a fost determinată în principal de creşterea accelerată a portofoliului de credite şi de investiţiile în noi linii de afaceri (neon) şi pieţe (Grecia).
La sfârşitul anului 2023, banca avea o rată de acoperire a lichidităţii (LCR) de 672% (mult peste media sectorului bancar de 242%), iar rata de adecvare a capitalului (CAR) – 22,5%.